boere – Vuurslag
Boere kry die skuld vir plaasaanvalle
Ek hoor vanaand op die seweuur televisienuus 'n berig waarin adjunkpresident Galema Moclanthe sê dat van die ergste plaasaanvalle deur buitelanders uitgevoer word. Maar dan gaan hy voort om te sê dat dit boere se skuld is omdat hulle glo die buitelanders in diens neem en hulle dan uitbuit deur aan hulle laer salarisse te betaal en hhulle te dreig met die polisie en imigrasie-owerhede om die werkers se gehoorsaamheid te verseker. Agri SA het soos verwag met skok gereageer op hierdie bewering en daarop gewys dat plaasaanvalle meestal gepleeg word deur misdadigers wat geld en vuurwapens by boere eis. Hulle kies ook meestal boere wat sagte teikens is.
Ja-nee, so kry die boere alweer die skuld vir alles. Ek hoop van harte dat landbou-unies en organisasies wat die belange van behoudende Afrikaners verteenwoordig hulle stemme sal dik maak en Moclanthe tot orde roep. Soos die president van Agri SA gesê het is dit skokkend dat iemand met sy posisie en verantwoordelikhede so 'n stelling kon maak sonder om eers van die feite seker te maak.
Laat ons maar wag en sien wat die uitkoms van hierdie situasie gaan wees.
Vuurslag	Algemeen,Politiek	 November 27, 2009 1 Minute
Hoes en betaal in die duisternis
EVKOM het gister tydens 'n parlementêre verhoor gevra vir 'n verhoging van kragtariewe van 45% jaar op jaar tot 2012. As hulle hul sin kry, styg die prys wat ek en jy vir elektrisiteit betaal vir die volgende drie jaar met 45% per jaar. In 2010 betaal ons 45% verhoging op vanjaar se tarief, in 2011 betaal ons 45% op 2010 se tarief en in 2012 betaal ons 45% verhoging op 2011 se tarief. Al julle slim mense wat kan somme maak sal gou sien dat dit op die ou end 'n aardige bedraggie gaan beloop. DOm alles te vererger te maak is daar voorstelle gemaak dat die sogenaamde rykes weereens meer moet opdok sodat die sogenaamde armes nie die volle verhoging hoef te betaal nie. Baie mense het vanoggend op RSG se sms-lyn gevra hoe hulle gaan bepaal wie is ryk en wie is arm.
Hierdie prysverhoging gaan die grootste deel van ons ekonomie verwoes. Kleiner besighede wat vir baie van ons mense werk verskaf sal hulle deure moet sluit omdat hulle nie noodwendig hulle dienste en produkte se pryse dienooreenkomstig kan verhoog nie. Dit gaan baie meer mense werkloos laat.
Selfs ons groot fabrieke, veral metaalsmelters- en verwerkers gaan ook ernstig geknou word omdat hulle nywerhede groot hoeveelhede elektrisiteit gebruik. Om nie eers van die myne te praat nie.
Die boere gaan ook swaar kry. Waterpompe, droërs en pakhuise is van die toerusting wat die meeste krag gebruik. Boere sal van hulle bedrywighede moet afskaal, werkers moet afbetaal of selfs die boerdery moet stop as hulle nie meer die koste kan dra nie.